Wie ken dié model? | Netwerk24
Deur Roedolf Schutte, Bellville 24 September 2020 00:00
Langs die motor staan my pa, toe nog 'n skoolseun van seker so 13, en op die voorgrond is die "meester" van die plaasskool in die Oos-Kaap waar my pa destyds tot gr. 7 (st. 5) skoolgegaan het. Daaragter, met die hoed, is my oupagrootjie Greyling en dit is sy destydse motor daardie.
My pa is in 1912 gebore en hierdie kiekie kon dus nie later as 1925 geneem gewees het nie – die motor is dus 'n 1925- of dalk veel ouer model.
Hierdie motor het 'n paar keer die familie se jaarlikse ossewa-konvooi na hul geliefde kampeerplek by die destydse Transkeise Wildekus se "Haven" by die Bashee-rivier se mond gelei.
Kan iemand hierdie voertuig van die 1920's identifiseer?
Van Elliot in die Oos-Kaap was dit 'n week lange tog van so 200 km oor die Satansnekpas via Engcobo na die see. Die tog was oor ongebaande weë destyds, waarskynlik meestal net waspore.
Die kar sou vroegoggend vertrek en ná so 'n uur of wat by 'n gepaste plek die ossewaens inwag wat so teen laatmiddag hul opwagting gemaak het en waar almal dan sou oornag het.
Ek het in die 1990's self dikwels daar gaan hengel en het die 50 km grondpad daarheen van die N2 see toe steeds in 'n skokkende toestand gevind.